Okresná prokuratúra Brezno 
Boženy Němcovej 3, 977 31 Brezno

Sp. zn. : 2 Pv 397/11/6603	Brezno, 24.2.2012
EEČ : 2-46-20-2012

U Z N E S E N I E

Trestná vec:	obvinený XXXXX 
Prečin:	výtržníctvo podľa § 364 odsek 1 písmeno e Trestného zákona číslo 300/2005 Zbierky zákonov v znení zákona číslo 576/2009 Zbierky zákonov

Rozhodol: 	prokurátor Okresnej prokuratúry Brezno
Rozhodnutie:
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Skutková veta:
dňa 18.07.2011 približne o 17.50 h medzi železničnou stanicou Brezno a železničnou stanicou Podbrezová v kupé vozňa vlaku R-810 Horehronec z Košíc do Banskej Bystrice pod vplyvom alkoholu pred XXXXX po jej slovnom obťažovaní odhalil svoj pohlavný úd a natiahol si naň kondóm,
Právna veta:
lebo obvinený nebol v čase činu pre nepríčetnosť trestne zodpovedný
Odôvodnenie:
	Poverený príslušník OŽP PZ Banská Bystrica uznesením č. KRP-24/Ž-BB-BB-2011 zo dňa 10.08.2011 podľa § 199 ods. 1 Tr. por. začal trestné stíhanie a súčasne podľa § 206 ods. 1 Tr. por. vzniesol obvinenie XXXXX pre prečin výtržníctva podľa § 364 ods. 1 písm. c) Tr. zák. tom skutkovom základe, ako je to uvedené vo výrokovej časti predmetného uznesenia. 

V priebehu prípravného konania poverený príslušník do spisového materiálu zabezpečil zápisnicu o trestnom oznámení poškodenej XXXXX, zápisnicu o výsluchu svedka - poškodenej XXXXX, zápisnicu o výsluchu svedka XXXXX, znalecké posudky a ďalší listinný dôkazový materiál.
 
Svedok - poškodená XXXXX vo výpovedi ku skutku uviedla, že dňa 18.07.2011 cestovala vlakom R-810 Horehronec z Nálepkova do Zvolena. Sedela sama v kupé a za obcou Červená Skala si k nej prisadol asi dvadsaťročný mladík. Bol pod vplyvom alkoholu, čo usúdila z toho, že ho tackalo a páchol z neho alkohol. Sadol si oproti nej a povedal, že si chce zdriemnuť. On počúvala hudbu a čítala, pričom mladík ju po celý čas slovne obťažoval.  XXXXX a Podbrezovou si zrazu všimla, že má otvorený rázporok, odkiaľ mu trčal pohlavný úd a na ňom natiahnutý kondóm. Zostala v šoku a začala naňho kričať, aby prestal. V tom momente mladík z kupé odišiel na chodbu. Po chvíli udalosť oznámila sprievodcovi. Povedal, že to ohlási Železničnej polícii, čo sa aj stalo, nakoľko v Banskej Bystrici muža zadržali policajti. Počas incidentu jej nevznikla žiadna ujma a nenárokuje si náhradu škody.

XXXXX vo výpovedi ku skutku uviedol, že  uvedeného dňa vykonával službu vlakvedúceho vo vlaku R-810 z Košíc do Zvolena. Okolo 17.45 h mu mladá žena oznámila, že v kupé sa pred ňou odhalil neznámy muž, ktorý bol opitý. On následne kontaktoval políciu a po príchode do Banskej Bystrice policajtom muža ukázal. 

Na základe príkazu sudcu pre prípravné konanie Okresného súdu Brezno č. k. 0Tp 373/2011 zo dňa 16.12.2011 boli do konania pribratí dvaja znalci na vyšetrenie  duševného stavu obvineného. Zo záverov znaleckého posudku, ktorý v tejto súvislosti vypracovali vyplýva, že  XXXXX trpí schizoformnou psychózou bez známok závislosti od alkoholu, alebo iných návykových látok. V čase činu bola uňho zistená komplikovaná opitosť. Shizoformná psychóza je duševná porucha v pravom zmysle slova prejavujúca sa hlavne poruchami myslenia, konanie pod ich vplyvom má znaky straty kontaktu s realitou. Touto poruchou trpel aj v čase spáchania posudzovaného činu. Známky patologickej opitosti u obvineného zistené neboli.  V čase spáchania činu nebol schopný rozpoznať jeho protiprávnosť a mal úplne vymiznutú ovládaciu schopnosť. Vzhľadom na zistené závery znalci navrhujú obvinenému uložiť ochrannú psychiatrickú liečbu ambulantnou formou. 
  
Podľa § 23 Tr. zák. kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin zodpovedný, ak tento zákon neustanovuje inak.

Zo záverov znaleckého posudku jednoznačne vyplynulo, že obv. XXXXX v čase spáchania skutku trpel a v súčasnosti aj naďalej trpí duševnou poruchou /schizoformnou psychózou/. V čase skutku boli jeho rozpoznávacie a ovládacie schopnosti úplne vymiznuté, t.j. v čase skutku obv. XXXXX nedokázal pre duševnú poruchu rozpoznať protiprávnosť svojho konania a nedokázal svoje konanie ovládať.

Podľa § 215 ods. 1 písm. e) Tr. por. prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný. 

Vzhľadom na vyššie uvedené skutočnosti som rozhodol tak, ako je to uvedené vo výrokovej časti tohto uznesenia.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Martin Hronec
prokurátor